CELEX: 62006TN0375
Language: sk
Date: 2006-12-14 00:00:00
Title: Vec T-375/06: Žaloba podaná 14. decembra 2006 – Viega/Komisia

24.2.2007   
            
            
               SK
            
            
               Úradný vestník Európskej únie
            
            
               C 42/26
            
         Žaloba podaná 14. decembra 2006 – Viega/Komisia
   (Vec T-375/06)
   (2007/C 42/47)
   Jazyk konania: nemčina
   Účastníci konania
   
      Žalobkyňa: Viega GmbH & Co. KG (Attendorn, Nemecko) (v zastúpení: J. Burrichter, T. Mäger a F. W. Bulst, advokáti)
   
      Žalovaná: Komisia Európskych spoločenstiev
   Návrhy žalobkyne
   
               —
            
            
               zrušiť článok 1 ods. 1 rozhodnutia v rozsahu, v akom je v ňom zistené porušenie článku 81 ES a článku 53 ods. 1 dohody o EHP žalobkyňou,
            
         
               —
            
            
               zrušiť článok 2 rozhodnutia v rozsahu, v akom je v ňom žalobkyni uložená pokuta vo výške 54,29 milióna eur,
            
         
               —
            
            
               subsidiárne, primerane znížiť pokutu uloženú žalobkyni v článku 2 rozhodnutia,
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Žalobkyňa napáda rozhodnutie Komisie K(2006) 4180, konečné znenie, z 20. septembra 2006 vo veci COMP/F-1/38.121 – Tvarovky. V napadnutom rozhodnutí bola žalobkyni uložená pokuta za porušenie článku 81 ES a článku 53 ods. 1 dohody o EHP. Žalobkyňa sa podľa Komisie od 12. decembra 1991 do 22. marca 2001 podieľali na súbore dohôd a zosúladených postupov na trhu tvaroviek z medi a zliatin medi, ktorých predmetom je stanovenie cien, zostavenie cenníkov a dohoda o výške zliav, zavedenie mechanizmov na koordináciu zvyšovania cien, rozdelenie vnútroštátnych trhov a zákazníkov, ako aj výmena ďalších obchodných informácií.
   Žalobkyňa na podporu svojej žaloby uvádza štyri žalobné dôvody.
   Žalobkyňa po prvé uvádza, že napadnuté rozhodnutie porušuje článok 23 ods. 2 nariadenia (ES) č. 1/2003 (1), keďže žalovaná nesprávnym zistením obratu porušila základné zásady stanovovania pokút. Žalovaná pri posudzovaní závažnosti údajného porušenia žalobkyne na určenie obratu použila obraty z lisovaných tvaroviek, aj keď sa žalobkyňa v súvislosti s lisovanými tvarovkami nikdy na protisúťažnom postupe nepodieľala.
   Po druhé žalobkyňa tvrdí, že Komisia nesprávnym určením účasti, resp. časového rozsahu účasti žalobkyne na vytýkanom správaní porušila článok 81 ods. 1 ES, ako aj článok 253 ES. Podľa žalobkyne žalovaná vo vzťahu k žalobkyni nevykonala podrobné vyhodnotenie dôkazov a nesprávne určila, že došlo k porušeniu.
   Žalobkyňa okrem toho subsidiárne Komisii vytýka porušenie článku 81 ods. 1 ES, ako aj článku 253 ES, keďže časový rozsah porušenia bol v článku 1 napadnutého rozhodnutia vo vzťahu k žalobkyni určený nesprávne.
   Nakoniec sa subsidiárne uplatňuje porušenie článku 23 ods. 2 nariadenia č. 1/2003 článkom 2 napadnutého rozhodnutia, keďže Komisia porušila základné zásady stanovovania pokút. V tejto súvislosti žalobkyňa uvádza, že usmernenia o metóde stanovenia pokút (2) boli nesprávne použité z dôvodu, že porušenie bolo posúdené ako obzvlášť závažné porušenie, doba trvania porušenia bola určená nesprávne, zvýšenie východiskovej sumy z dôvodu doby trvania porušenia bolo vykonané nesprávne a poľahčujúce okolnosti neboli posúdené.
   
      (1)  Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Ú. v. ES L 1, s. 1; Mim. vyd. 08/002, s. 205).
   
      (2)  Usmernenia k metóde stanovovania pokút uložených podľa článku 15 ods. 2 nariadenia č. 17 a článku 65 ods. 5 Zmluvy o ESUO (Ú. v. ES C 9, 1998, s. 3; Mim. vyd. 08/001. s. 171).